אליעזר איגרא

הרב אליעזר איגרא (נולד בי"א באב תשי"ד, 10 באוגוסט 1954) הוא רב דתי לאומי, כיהן כדיין בבית הדין הרבני הגדול בירושלים, כדיין וכאב בית הדין בבית הדין הרבני בבאר שבע. שימש תקופה קצרה כממלא מקום נשיא בית הדין הגדול, בעקבות דחיית הבחירות לרבנות הראשית לישראל.

 קורות חייו 
נולד וגדל בשכונת רחביה בירושלים. אביו, יעקב, היה מנהל בית חינוך עיוורים ולאחר מכן הקים את עמותת "קרן אור" שהפעילה מוסד לילדים עיוורים. אמו, אסתר, היא דור שישי בירושלים. למד בבית הספר חורב ולאחר מכן בישיבה התיכונית חורב. אחותו, נאווה נפטרה בגיל צעיר מאוד.

לאחר מכן למד במשך עשר שנים בישיבת ההסדר כרם ביבנה. בין השנים תשל"ב-תשל"ד שירת בצה"ל ולחם במלחמת יום הכיפורים ובמלחמת ההתשה שלאחריה, בגזרת סיני. לאחר המלחמה עבר הסבה לחיל השריון והועבר לגדוד 71, שם הכיר את המג"ד יוני נתניהו ולמד איתו תורה בחברותא.

לאחר נישואיו בכסלו תשל"ו למד בכולל הדיינים שעל יד ישיבת כרם ביבנה. התגורר בעפרה ולאחר מכן היה ממקימי ההתנחלות פסגות וכולל הדיינות ביישוב, בו למד שש שנים. מגיל 35 ובמשך שנים רבות היה רב המושב כפר מימון.

החל מאלול תשמ"ז (1987) שימש כראש ישיבת עוד יוסף חי בקבר יוסף., עמ' 67 ובשנת תשמ"ט כשהתחיל לכהן כדיין פרש מראשות הישיבה. 

בשנת 1989 התמנה כדיין בבית הדין הרבני בבאר שבע. בשנת 1998 מונה לאב בית הדין שם. מאז 1999 הוא עומד בראש בית הדין המיוחד לענייני יוחסין באזור הדרום. לקראת הבחירות לרבנות העיר פתח תקווה היה מועמד מטעם הציונות הדתית ומפלגת ש"ס, אך הסיר את מועמדותו.

בשנת 2012 התמנה לדיין בבית הדין הגדול בירושלים, במינוי זמני. לימד בישיבת עתניאל ובבית מוריה בבאר שבע.

בשנת 2013 פרש הרב איגרא מתפקידו כרב של כפר מימון לאחר 25 שנות רבנות במקום. ובשנת 2015 עבר לגור בירושלים בשכונת "משכנות האומה", ומאז משמש שם כרב הבית כנסת האשכנזי השכונתי.

בשנת ה'תשע"ו התמנה לחבר של קבע בבית הדין הרבני הגדול, תפקיד אותו מילא עד לפרישתו בגיל 70 באוגוסט 2024.

בדצמבר 2023 מונה להרכב מיוחד לדיון במקרי עגינות כתוצאה ממלחמת חרבות ברזל, לצד הרבנים דוד לאו וצבי בן יעקב.

ב-2 ביולי 2024 מונה לממלא מקום של נשיא בית הדין הרבני הגדול, עד לבחירת רבנים ראשיים, ולאחר שהגיע לגיל 70 עבר התפקיד לרב מיכאל עמוס.

 מועמד בבחירות לרבנות הראשית 
 הבחירות לרבנות הראשית לישראל (2013) 
בשנת 2013 התמודד הרב איגרא למשרת הרב הראשי לישראל. בפברואר 2013 התכנסה קבוצה של רבנים בציונות הדתית, בהם הרב דב ליאור, הרב יעקב אריאל, הרב מרדכי שטרנברג, הרב שלמה אבינר והרב מרדכי גרינברג, כדי להצביע על מועמד מוסכם למשרה זו. הרב איגרא זכה ברוב קולות המצביעים. מנגד רבנים אחרים של הציונות הדתית, כדוגמת הרב אהרון ליכטנשטיין, הרב יעקב מדן והרב נחום אליעזר רבינוביץ הביעו תמיכה ברב דוד סתיו. יומיים לפני הבחירות הודיע על פרישתו מההתמודדות.

 הבחירות לרבנות הראשית לישראל (2024) 
ב-2023, לקראת הבחירות לרבנות הראשית, הביע הרב איגרא את רצונו להתמודד למשרת הרב הראשי לישראל. הוא הופיע בפני ועדה של רבני הציונות הדתית בראשות הרב יעקב אריאל שהתכנסה לבחירת מועמד מוסכם מטעם הציונות הדתית, אך בסופו של דבר הוועדה בחרה ברב מאיר כהנא. על אף שההופעה בפני הוועדה כללה התחייבות שלא להתמודד בניגוד להחלטתה, במאי 2024, בעקבות קריאות בציבור לביטול החלטת הוועדה, קרא הרב דוב ליאור לרב איגרא להתמודד למשרת הרב הראשי לישראל.

לאחר שהבחירות לרבנות הראשית נדחו, ועלה חשש שהרב איגרא לא יוכל להתמודד משום שיעבור את גיל 70, עתר הרב איגרא לבג"ץ, שהורה כי יש לאשר את מועמדותו גם לאחר שיעבור את גיל 70, מכיוון ש"מועמד שעמד מבחינת גילו בתנאים להתמודדות על תפקיד הרב הראשי במועד האחרון לקיום הבחירות על פי החוק, יהיה רשאי להתמודד בבחירות גם במועד הנדחות".

ב-16 בספטמבר היה הרב איגרא לראשון שאסף 20 חתימות מהגוף הבוחר ובכך היה נהיה המועמד רשמי הראשון בבחירות לרבנות הראשית לישראל. אולם, לבסוף קיבל את מספר הקולות המועט ביותר ולא עלה לסיבוב השני, שבו נבחר הרב קלמן בר.

משפחתו
נשוי לרוחמה (לבית נאומבורג), יועצת חינוכית ושדכנית. לזוג תשעה ילדים, מהם:

 הרב אריאל - רב היישוב שלומית ור"מ בישיבה תיכונית נווה. וממלא מקום רב המועצה האזורית אשכול.
 אורי - היה כתב הדתות של גלי צה"ל.
 הרב יוסי - ראש ישיבת מדברה כעדן לצעירים במצפה רמון לשעבר. וכן ר"מ בישיבת בית יהודה כפר מימון לשעבר, כיום הוא ר"מ בישיבה תיכונית נווה ורב בית כנסת אהבת השם בשוקדה.
 שמעון - מנהל סיעת מפלגת הציונות הדתית.

גיסיו: הרב חיים גנץ - ראש ישיבת מעלה אליהו (נשוי לימימה איגרא), הרב אסף נאומבורג - ראש הישיבה התיכונית נווה והרב עמיאל נאומבורג - ר"מ בישיבת נצר מטעי באריאל.

בפברואר 2023 בפיגוע הירי בחווארה נרצחו נכדי גיסו הלל ויגל יניב.

אחיו ישראל נשוי לאחותו של הרב דוד כהן ראש ישיבת חברון כנסת ישראל.

 קישורים חיצוניים




 כל הכתבות על הרב אליעזר איגרא, באתר ערוץ 7

הערות שוליים

קטגוריה:בוגרי ישיבת כרם ביבנה
קטגוריה:בוגרי מכון בני דוד פסגות
קטגוריה:רבני הציונות הדתית בישראל
קטגוריה:דייני בית הדין הרבני הגדול
קטגוריה:רבני מושבים
קטגוריה:כפר מימון: אישים
קטגוריה:בוגרי ישיבת חורב-ירושלים
קטגוריה:אבות בית הדין הרבני בבאר שבע
קטגוריה:פסגות: אישים
קטגוריה:מייסדי התנחלויות
קטגוריה:חיילי צה"ל במלחמת יום הכיפורים
קטגוריה:רבנים שהתמודדו על תפקיד הרב הראשי לישראל
קטגוריה:ישראלים שנולדו ב-1954